Document ID: 32014D0251

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Απριλίου 2014 σχετικά με την εκκαθάριση των λογαριασμών των οργανισμών πληρωμών των κρατών μελών όσον αφορά δαπάνες που χρηματοδοτούνται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) για το οικονομικό έτος 2013 [κοινοποιηθείσα υπό τον αριθμό C(2014) 2785] (2014/251/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 30, Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών του Συμβουλίου (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 (2), και ιδίως το άρθρο 119 παράγραφος 1, Έχοντας υπόψη τον κανονισμό (ΕΚ) αριθ. 885/2006 της Επιτροπής (3), και ιδίως το άρθρο 10, Έπειτα από διαβούλευση με την επιτροπή των γεωργικών ταμείων, Εκτιμώντας τα ακόλουθα: (1) Το άρθρο 119 παράγραφος 1 δεύτερο εδάφιο του κανονισμού (ΕΕ) αριθ. 1306/2013, όπως τροποποιήθηκε με το άρθρο 8 του κανονισμού (ΕΕ) αριθ. 1310/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη θέσπιση ορισμένων μεταβατικών διατάξεων για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την τροποποίηση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, όσον αφορά τους πόρους και την κατανομή τους για το έτος 2014 και την τροποποίηση του κανονισμού (ΕΚ) αριθ. 73/2009 του Συμβουλίου και των κανονισμών (ΕΕ) αριθ. 1307/2013, (ΕΕ) αριθ. 1306/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την εφαρμογή τους κατά το έτος 2014 (4), προβλέπει ότι το άρθρο 30 του κανονισμού (ΕΚ) αριθ. 1290/2005 εφαρμόζεται για την εκκαθάριση των λογαριασμών των δαπανών και των πληρωμών που πραγματοποιήθηκαν που έχουν πραγματοποιηθεί για το γεωργικό οικονομικό έτος 2013. (2) Δυνάμει του άρθρου 30 του κανονισμού (ΕΚ) αριθ. 1290/2005 [όπως αναφέρεται στο άρθρο 119 παράγραφος 1 δεύτερο εδάφιο του κανονισμού (ΕΕ) αριθ. 1306/2013, το οποίο τροποποιήθηκε με το άρθρο 8 του κανονισμού (ΕΕ) αριθ. 1310/2013], η Επιτροπή, βάσει των ετήσιων λογαριασμών που υποβάλλουν τα κράτη μέλη, συνοδευόμενων από τα στοιχεία που απαιτούνται για την εκκαθάριση των λογαριασμών και το πιστοποιητικό που αφορά την πληρότητα, την ακρίβεια και την ειλικρίνεια των λογαριασμών, καθώς και των εκθέσεων που συντάσσουν οι οργανισμοί πιστοποίησης, προβαίνει σε εκκαθάριση των λογαριασμών των οργανισμών πληρωμών που αναφέρονται στο άρθρο 6 του εν λόγω κανονισμού. (3) Σύμφωνα με το άρθρο 5 του κανονισμού (ΕΚ) αριθ. 883/2006 της Επιτροπής, της 21ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης (5), το οικονομικό έτος για τους λογαριασμούς του ΕΓΤΕ αρχίζει στις 16 Οκτωβρίου του έτους Ν-1 και λήγει στις 15 Οκτωβρίου του έτους N. Στο πλαίσιο της εκκαθάρισης λογαριασμών, με στόχο την εναρμόνιση της περιόδου αναφοράς των δαπανών του ΕΓΤΑΑ με εκείνη του ΕΓΤΕ, θα πρέπει να ληφθούν υπόψη για το οικονομικό έτος 2013 οι δαπάνες που πραγματοποιήθηκαν από τα κράτη μέλη μεταξύ 16ης Οκτωβρίου 2012 και 15ης Οκτωβρίου 2013. (4) Το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 885/2006 προβλέπει ότι, σύμφωνα με την απόφαση της εκκαθάρισης λογαριασμών που αναφέρεται στο άρθρο 10 παράγραφος 1 πρώτο εδάφιο του εν λόγω κανονισμού, το ποσό που είναι ανακτήσιμο από κάθε κράτος μέλος ή πληρωτέο σε αυτό καθορίζεται με αφαίρεση των ενδιάμεσων πληρωμών του σχετικού οικονομικού έτους από τις δαπάνες που αναγνωρίζονται για το ίδιο έτος σύμφωνα με την παράγραφο 1. Η Επιτροπή αφαιρεί ή προσθέτει το εν λόγω ποσό στην επόμενη ενδιάμεση πληρωμή. (5) Η Επιτροπή έλεγξε τα στοιχεία που υπέβαλαν τα κράτη μέλη και κοινοποίησε στα κράτη μέλη, πριν από τις 31 Μαρτίου 2014, τα αποτελέσματα των επαληθεύσεών της μαζί με τις αναγκαίες τροποποιήσεις. (6) Οι ετήσιοι λογαριασμοί και τα συνοδευτικά έγγραφα επιτρέπουν στην Επιτροπή να λάβει, για ορισμένους οργανισμούς πληρωμών, απόφαση σχετικά με την πληρότητα, την ακρίβεια και την ειλικρίνεια των υποβληθέντων ετήσιων λογαριασμών. Η εκκαθάριση των ποσών ανά κράτος μέλος και τα ποσά προς ανάκτηση ή προς καταβολή στα κράτη μέλη παρατίθενται στο παράρτημα I. (7) Τα στοιχεία που υπέβαλαν ορισμένοι άλλοι οργανισμοί πληρωμών απαιτούν συμπληρωματικές έρευνες και, επομένως, δεν καθίσταται δυνατή η εκκαθάριση των λογαριασμών τους στην παρούσα απόφαση. Οι σχετικοί οργανισμοί πληρωμών απαριθμούνται στο παράρτημα II. (8) Η Επιτροπή, σύμφωνα με το άρθρο 27 του κανονισμού (ΕΚ) αριθ. 1290/2005, δύναται να μειώσει ή να αναστείλει προσωρινά τις ενδιάμεσες πληρωμές προς τα κράτη μέλη. Η Επιτροπή θα πρέπει να ενημερώσει σχετικά το κράτος μέλος. Κατά τη λήψη της παρούσας απόφασης, η Επιτροπή θα πρέπει να λάβει υπόψη τα ποσά που μειώνονται ή αναστέλλονται προκειμένου να αποφύγει κάθε άσκοπη ή άκαιρη πληρωμή, επιστρέφοντας ποσά τα οποία θα μπορούσαν αργότερα να αποτελέσουν αντικείμενο δημοσιονομικής διόρθωσης. Συγκεκριμένα, οι δηλώσεις του δεύτερου και του τρίτου τριμήνου του 2013 περιλάμβαναν, αντιστοίχως, τα ποσά των 753 591,20 ευρώ και 532 237,50 ευρώ για το πρόγραμμα αγροτικής ανάπτυξης του Lazio (CCI 2007IT06RP0005). Τα ποσά αυτά είχαν επίσης περιληφθεί στην ετήσια δήλωση για το οικονομικό έτος 2013. Τα εν λόγω ποσά υπόκεινται σε μείωση βάσει του άρθρου 27 παράγραφος 3 του κανονισμού (ΕΚ) αριθ. 1290/2005 και του άρθρου 41 του κανονισμού (ΕΕ) αριθ. 1306/2013 σύμφωνα με την απόφαση της Επιτροπής C(2013)8989 με βάση την παράτυπη χρηματοδότηση και την απόφαση της Επιτροπής C(2014)1278 με βάση τη μη τήρηση προθεσμιών για την υποχρεωτική επαλήθευση. Δεδομένου ότι η διαδικασία που προβλέπεται στο άρθρο 31 του κανονισμού (ΕΚ) αριθ. 1290/2005 είναι ακόμα σε εξέλιξη, οι μειώσεις αυτές θα πρέπει να διατηρηθούν. (9) Το άρθρο 10 παράγραφος 1 δεύτερο και τρίτο εδάφιο του κανονισμού (ΕΚ) αριθ. 885/2006 προβλέπει ότι η απόφαση εκκαθάρισης των λογαριασμών καθορίζει τα ποσά που χρεώνονται στην ΕΕ και στο σχετικό κράτος μέλος, σύμφωνα με τα άρθρα 32 και 33 του κανονισμού (ΕΚ) αριθ. 1290/2005. Σύμφωνα με το άρθρο 119 παράγραφος 1 δεύτερο εδάφιο του κανονισμού (ΕΕ) αριθ. 1306/2013, η διαδικασία βάσει του άρθρου 30 του κανονισμού (ΕΚ) αριθ. 1290/2005 εξακολουθεί να εφαρμόζεται για τις δαπάνες και πληρωμές που έχουν πραγματοποιηθεί για το γεωργικό οικονομικό έτος 2013. Κατά τη διάρκεια του γεωργικού οικονομικού έτους 2013 ίσχυαν τα άρθρα 32 και 33, οπότε τα ποσά που προκύπτουν από την εφαρμογή τους θα πρέπει να λαμβάνονται υπόψη στην απόφαση εκκαθάρισης των λογαριασμών σχετικά με το οικονομικό έτος 2013. (10) Σύμφωνα με το άρθρο 33 παράγραφος 8 του κανονισμού (ΕΚ) αριθ. 1290/2005, αν η ανάκτηση δεν γίνει πριν από το κλείσιμο ενός προγράμματος αγροτικής ανάπτυξης, οι δημοσιονομικές συνέπειες της μη ανάκτησης σε περίπτωση παρατυπιών θα πρέπει να βαρύνουν κατά 50 % το οικείο κράτος μέλος και λαμβάνονται υπόψη είτε στο τέλος της τετραετούς προθεσμίας μετά την πρώτη διοικητική ή δικαστική πράξη με την οποία διαπιστώθηκε η παρατυπία, είτε μετά την πάροδο οκτώ ετών αν η ανάκτηση βρίσκεται ενώπιον των εθνικών δικαστικών αρχών, είτε κατά την περάτωση του προγράμματος, αν οι προθεσμίες αυτές λήγουν πριν από την περάτωση αυτή. Το άρθρο 33 παράγραφος 4 του εν λόγω κανονισμού υποχρεώνει τα κράτη μέλη να υποβάλουν στην Επιτροπή, μαζί με τους ετήσιους λογαριασμούς, ανακεφαλαιωτική κατάσταση των διαδικασιών ανάκτησης που κίνησαν κατόπιν παρατυπιών. Λεπτομερείς κανόνες εφαρμογής της εν λόγω υποχρέωσης των κρατών μελών να αναφέρουν τα προς ανάκτηση ποσά θεσπίζονται στον κανονισμό (ΕΚ) αριθ. 885/2006. Το παράρτημα III του εν λόγω κανονισμού περιλαμβάνει τον πίνακα που πρέπει να υποβληθεί το 2014 από τα κράτη μέλη. Βάσει των συμπληρωθέντων από τα κράτη μέλη πινάκων, η Επιτροπή θα πρέπει να αποφασίσει για τις οικονομικές συνέπειες της μη ανάκτησης των ποσών των παρατυπιών που είναι παλαιότερες των τεσσάρων ή οκτώ ετών, αντιστοίχως. Για τον σκοπό αυτό, η παρούσα απόφαση λαμβάνεται με την επιφύλαξη ενδεχόμενων περαιτέρω αποφάσεων εκκαθάρισης ως προς τη συμμόρφωση που μπορεί να λάβει η Επιτροπή σύμφωνα με το άρθρο 33 παράγραφος 5 του κανονισμού (ΕΚ) αριθ. 1290/2005. (11) Σύμφωνα με το άρθρο 33 παράγραφος 7 του κανονισμού (ΕΚ) αριθ. 1290/2005 και δυνάμει του άρθρου 10 του κανονισμού (ΕΚ) αριθ. 885/2006, μετά την περάτωση προγράμματος αγροτικής ανάπτυξης τα κράτη μέλη δύνανται να αποφασίσουν να παύσουν τη διαδικασία ανάκτησης. Η απόφαση αυτή μπορεί να ληφθεί μόνον εάν το σύνολο των πραγματοποιηθέντων και των προβλεπόμενων εξόδων ανάκτησης υπερβαίνει το προς ανάκτηση ποσό ή εάν η ανάκτηση είναι αδύνατη λόγω αφερεγγυότητας του οφειλέτη ή των προσώπων που φέρουν τη νομική ευθύνη για την παρατυπία που έχει διαπιστωθεί και αναγνωριστεί σύμφωνα με το εθνικό δίκαιο του οικείου κράτους μέλους. Εάν η απόφαση αυτή έχει ληφθεί εντός τεσσάρων ετών από την ημερομηνία της πρώτης διοικητικής ή δικαστικής πράξης διαπίστωσης ή οκτώ ετών, εάν η ανάκτηση αποτελεί το αντικείμενο προσφυγής στα εθνικά δικαστήρια, το 100 % των οικονομικών συνεπειών της μη ανάκτησης θα πρέπει να βαρύνει τον προϋπολογισμό της ΕΕ. Στην ανακεφαλαιωτική κατάσταση που αναφέρεται στο άρθρο 33 παράγραφος 4 του κανονισμού (ΕΚ) αριθ. 1290/2005 εμφαίνονται τα ποσά για τα οποία το κράτος μέλος αποφάσισε να μην επιδιώξει την ανάκτηση, καθώς και οι λόγοι για τη σχετική απόφαση. Τα ποσά αυτά δεν χρεώνονται στα οικεία κράτη μέλη και, κατά συνέπεια, βαρύνουν τον προϋπολογισμό της ΕΕ. Για τον σκοπό αυτό, η παρούσα απόφαση λαμβάνεται με την επιφύλαξη ενδεχόμενων περαιτέρω αποφάσεων εκκαθάρισης ως προς τη συμμόρφωση που μπορεί να λάβει η Επιτροπή σύμφωνα με το άρθρο 33 παράγραφος 5 του εν λόγω κανονισμού. (12) Σύμφωνα με το άρθρο 24 παράγραφος 4 του κανονισμού (ΕΚ) αριθ. 1290/2005 [όπως αναφέρεται στο άρθρο 34 παράγραφος 2 του κανονισμού (ΕΕ) αριθ. 1306/2013, το οποίο τροποποιήθηκε με το άρθρο 8 του κανονισμού (ΕΕ) αριθ. 1310/2013], το συνδυασμένο σύνολο της προχρηματοδότησης και των ενδιάμεσων πληρωμών θα πρέπει να ανέρχεται κατ' ανώτατο όριο στο 95 % της συνεισφοράς του ΕΓΤΑΑ σε κάθε πρόγραμμα αγροτικής ανάπτυξης. (13) Σύμφωνα με το άρθρο 26 παράγραφος 3 στοιχείο β) του κανονισμού (ΕΚ) αριθ. 1290/2005 (όπως αναφέρεται στο άρθρο 36 παράγραφος 3 στοιχείο β) του κανονισμού (ΕΕ) αριθ. 1306/2013), οι ενδιάμεσες πληρωμές εκτελούνται χωρίς υπέρβαση του συνολικού ποσού της προγραμματισμένης συνεισφοράς του ΕΓΤΑΑ σε καθέναν από τους άξονες προτεραιότητας. Επιπλέον, σύμφωνα με το άρθρο 17 παράγραφος 4 του κανονισμού (ΕΚ) αριθ. 883/2006, με την επιφύλαξη του ανώτατου ορίου που προβλέπεται στο άρθρο 24 παράγραφος 4 του κανονισμού (ΕΚ) αριθ. 1290/2005 (όπως αναφέρεται στο άρθρο 34 παράγραφος 2 του κανονισμού (ΕΕ) αριθ. 1306/2013), όταν το συνολικό ύψος των δηλώσεων δαπανών υπερβαίνει το σύνολο που έχει προγραμματιστεί για έναν άξονα του προγράμματος αγροτικής ανάπτυξης, το ανώτατο ύψος του πληρωτέου ποσού καθορίζεται στο ύψος του προγραμματισμένου ποσού για τον υπόψη άξονα. Το χρηματοδοτικό σχέδιο για τον άξονα 2 του προγράμματος αγροτικής ανάπτυξης 2007PT06RP0001 σημείωσε υπέρβαση κατά 913 212,81 ευρώ στην τριμηνιαία δήλωση για το τρίτο τρίμηνο του 2013. Το εν λόγω ποσό δεν καταβλήθηκε από την Επιτροπή. Η Επιτροπή δεν ενέκρινε ούτε εξέδωσε νέο χρηματοδοτικό σχέδιο. Το ποσό των 913 212,81 ευρώ που περιλαμβάνεται στην ετήσια δήλωση για το οικονομικό έτος 2013 θα πρέπει, συνεπώς, να εξαιρεθεί από την απόφαση δημοσιονομικής εκκαθάρισης για το οικονομικό έτος 2013. Θα αποτελέσει αντικείμενο μεταγενέστερης επιστροφής από την Επιτροπή μετά την έκδοση του νέου χρηματοδοτικού σχεδίου. (14) Σύμφωνα με το άρθρο 30 παράγραφος 2 του κανονισμού (ΕΚ) αριθ. 1290/2005, η παρούσα απόφαση λαμβάνεται με την επιφύλαξη ενδεχόμενων περαιτέρω αποφάσεων εκκαθάρισης ως προς τη συμμόρφωση που μπορεί να λάβει η Επιτροπή για τον αποκλεισμό από την ενωσιακή χρηματοδότηση δαπανών που δεν πραγματοποιήθηκαν σύμφωνα με τους κανόνες της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με εξαίρεση τους οργανισμούς πληρωμών που αναφέρονται στο άρθρο 2, οι λογαριασμοί των οργανισμών πληρωμών των κρατών μελών όσον αφορά τις δαπάνες που χρηματοδοτήθηκαν από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) για το οικονομικό έτος 2013 εκκαθαρίζονται με την παρούσα απόφαση. Στο παράρτημα I παρατίθενται τα ποσά προς ανάκτηση από ή προς καταβολή σε κάθε κράτος μέλος στο πλαίσιο κάθε προγράμματος αγροτικής ανάπτυξης, σύμφωνα με την παρούσα απόφαση, συμπεριλαμβανομένων εκείνων που προκύπτουν από την εφαρμογή του άρθρου 33 παράγραφος 8 του κανονισμού (ΕΚ) αριθ. 1290/2005. Άρθρο 2 Για το οικονομικό έτος 2013, οι λογαριασμοί των οργανισμών πληρωμών των κρατών μελών όσον αφορά τις δαπάνες κάθε προγράμματος αγροτικής ανάπτυξης οι οποίες χρηματοδοτήθηκαν από το ΕΓΤΑΑ, που παρατίθενται στο παράρτημα II, διαχωρίζονται από την παρούσα απόφαση και θα αποτελέσουν αντικείμενο μεταγενέστερης απόφασης εκκαθάρισης. Άρθρο 3 Η παρούσα απόφαση λαμβάνεται με την επιφύλαξη ενδεχόμενων περαιτέρω αποφάσεων εκκαθάρισης ως προς τη συμμόρφωση που μπορεί να λάβει η Επιτροπή σύμφωνα με το άρθρο 31 του κανονισμού (ΕΚ) αριθ. 1290/2005 για τον αποκλεισμό από την ενωσιακή χρηματοδότηση δαπανών που δεν πραγματοποιήθηκαν σύμφωνα με τους κανόνες της Ευρωπαϊκής Ένωσης. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 29 Απριλίου 2014.

Classification Labels:
318
317
17
588

Label Descriptions:
{"318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 2442
1005
1155
5576

EuroVoc IDs (Expanded): 2442
1005
1155
5576

Dataset Source: meu

Split: test